
PËR KRIJIMIN, EVIDENCIMIN DHE ADMINISTRIMIN E TË ARDHURAVE QË REALIZOJNË INSTITUCIONET BUXHETORE NGA SHËRBIMET QË ATO U OFROJNË TË TRETËVE 

Me propozimin e Ministrisë së Financave dhe të Ekonomisë, Këshilli i Ministrave 

V E N D O S I:

1. Institucionet, të cilat financohen krejtësisht nga buxheti i shtetit, kanë të drejtë që, krahas veprimtarisë së tyre kryesore, të kryejnë edhe veprimtari e shërbime të tjera kundrejt pagesës, si organizim shfaqjesh e ekspozitash, shitje të objekteve të riprodhuara në pikturë, skulpturë etj., organizim konkurse reklamash, riprodhim kasetash e videokasetash, shërbime të ndryshme kancelerie etj., shitje lojtarësh, si dhe veprimtari e shërbime të tjera, që specifikohen në udhëzimet përkatëse të çdo institucioni për zbatimin e këtij vendimi.
2. Fitimi që krijojnë këto institucione buxhetore nga shërbimet ose veprimtaritë që ato u ofrojnë të tretëve, të derdhet në një llogari të veçantë dhe jo në llogarinë ku financohen shpenzimet e buxhetit të shtetit.
Në fund të çdo tremujori ministritë dhe institucionet e tjera qendrore rakordojnë me Drejtorinë e buxhetit të shtetit në Ministrinë e Financave dhe të Ekonomisë për masën e realizimit të tij, 50 për qind e të cilit do të mbahet nga vetë instituconi, kurse 50 për qind do të derdhet në llogarinë e të ardhurave të buxhetit të shtetit.
3. Kryesia e Këshillit të Ministrave, kur e gjykon të arsyeshme, ka të drejtë ta rritë masën e të ardhurave që u lihet në dispozicion institucioneve që financohen tërësisht nga buxheti. 
4. Të ardhurat mund të përdoren për investime, përmirësimin e kushteve të punës, përsosjen teknike ose për nevoja të tjera të institucioneve, si dhe për shpërblimin e punonjësve. Kriteri dhe masa e përdorimit të tyre do të përcaktohen më hollësisht në udhëzmet përkatëse të çdo institucioni për zbatimin e këtij vendimi.
5. Të ardhurat që do t`i mbeten institucionit dhe shpenzimetqë do të përballohen nga këto të ardhura, të pasqyrohen si aneks në situacionin e shpenzimeve të buxhetit të shtetit.
6. Këtij vendimi t`i nënshtrohen të ardhurat e realizuara nga instituconet buxhetore që nga data 1 korrik e vitit 1992.
7. Ngarkohet Ministria e Financave dhe Ekonomisë që, në bashkëpunim me ministritë dhe institucionet e tjera qendrore, të nxjerrë udhezimet përkatëse për zbatimin e këtij vendimi.

Ky vendim hyn në fuqi menjëherë.

KRYETARI I KËSHILLIT TË MINISTRAVE
Aleksandër Meksi 

